"IL-KUNSILL TAL UNJONI EWROPEA, - il-konklużjonijiet tal-Kunsill Ewropew tal-15 ta' Diċembru 2016, li appellaw lill-Kunsill u lill-Kummissjoni biex jevalwaw l-impatt tal-integrazzjoni tal-politika industrijali fl-inizjattivi strateġiċi tal-UE u biex jikkunsidraw azzjoni konkreta biex tissaħħaħ u tiġi mmodernizzata l-bażi industrijali tas-Suq Uniku - il-konklużjonijiet tal-Kunsill dwar l-Aġenda tal-Kompetittività Industrijali , dwar it-trasformazzjoni diġitali tal-industrija Ewropea u dwar Pakkett dwar Teknoloġiji tas-Suq Uniku Diġitali u l-Modernizzazzjoni tas-Servizzi Pubbliċi (1) JISSOTTOLINJA r-rwol essenzjali tal-industrija bħala mutur ewlieni għat-tkabbir, l-impjiegi u l-innovazzjoni fl-Ewropa u l-kontribut tagħha għall-prosperità tal-Unjoni , kif ukoll l-importanza kritika tal-industrija biex jiġu ttrattati l-bidliet kbar fl-ekonomija tal-UE, inkluż is-sostenibbiltà, is-servitizzazzjoni u d-diġitalizzazzjoni; JENFASIZZA li dan jinkludi intrapriżi ta' kull daqs li joperaw fl-industrija tal-manifattura u s-setturi tas-servizzi relatati; (2) JENFASIZZA li l-industrija u s-servizzi relatati fl-UE qed joperaw f'ambjent globali dinamiku ħafna, li jinvolvi sfidi teknoloġiċi, tas-soċjetà u ta' sostenibbiltà; JISSOTTOLINJA li huwa essenzjali li titjieb l-attrattività tal-ekosistemi industrijali tal-Ewropa biex jitħeġġeġ l-investiment; (3) JENFASIZZA l-importanza li titrawwem bażi industrijali kompetittiva, innovattiva u li tħares' il quddiem fl-Ewropa; JIRRIKONOXXI li approċċ olistiku tal-politika industrijali bbażat fuq ktajjen tal-valur integrati, rabtiet u attivitajiet fost ir-raggruppamenti huwa kruċjali, b'enfasi partikolari fuq l-SMEs, in-negozji l-ġodda, in-negozji li qed jespandu u l-midcaps; jenħtieġ li dan l-approċċ jinkludi, fejn meħtieġ, inizjattivi settorjali għas-setturi li qed jiffaċċaw bidliet ekonomiċi u s-setturi b'potenzjal għoli ta' tkabbir; JENFASIZZA li dan jenħtieġ li jinkludi, fost l-oħrajn, il-kapital uman, ir-riċerka, l-iżvilupp u l-innovazzjoni, it-trasformazzjoni diġitali, it-trattament effiċjenti u sod tal-prattiki kummerċjali żleali, sorsi ta' enerġija sostenibbli u affordabbli, l-effiċjenza fir-riżorsi, is-servitizzazzjoni industrijali u r-regolamentazzjoni aħjar; (4) JAPPELLA għal aktar integrazzjoni tal-leġislazzjoni u t-tneħħija tal-ostakli regolatorji bla bżonn, diskriminatorji jew sproporzjonati sabiex jittejjeb il-funzjonament tas-suq intern u biex jitħeġġeġ ambjent regolatorju għall-industrija li jiffavorixxi aktar it-tkabbir; JISĦAQ fuq l-importanza li jiġi indirizzat l-effett kumulattiv ta' politiki differenti u l-qafas regolatorju relatat dwar il-kompetittività industrijali; (5) JIRRIKONOXXI d-diversi inizjattivi meħuda mill-Kummissjoni biex jiġu indirizzati l-isfidi ewlenin tal-industrija u s-servizzi relatati fl-UE; JAGĦRAF l-importanza ta' djalogu regolari mal-partijiet ikkonċernati rilevanti kollha u JINNOTA r-rwol tal-Jum tal-Industrija tal-UE u d-dikjarazzjonijiet u r-riżultati matul il-Jum Diġitali f'Ruma f'dan il-proċess; (6) JINNOTA l-importanza tal-istrumenti ta' finanzjament tal-UE u l-ħtieġa li fil-ġejjieni tiġi żgurata s-simplifikazzjoni, il-koerenza aħjar, u l-immirar aħjar tagħhom sabiex jiġi appoġġat it-tkabbir tal-intrapriżi Ewropej ta' kull daqs b'mod ottimali; (7) JENFASIZZA l-importanza li tiġi żgurata l-konsistenza filwaqt li jiġu massimizzati s-sinerġiji bejn id-diversi politiki fil-livell tal-UE, nazzjonali u dak reġjonali u li jiġu identifikati l-ħtiġijiet u r-riżorsi possibbli għal inizjattivi ġodda biex tissaħħaħ il-kompetittività tal-industrija u s-servizzi relatati fl-UE; jenħtieġ li dan jieħu inkunsiderazzjoni wkoll l-ispeċifiċitajiet tal-Istati Membri; JIRRIKONOXXI li, bħala parti mid-dibattitu dwar 'Il-Ġejjieni tal-Ewropa', hemm bżonn ta' qafas ta' politika industrijali kkoordinat u strateġiku fil-livell tal-UE; (8) JAPPELLA lill-Kummissjoni biex tipprovdi strateġija olistika tal-UE dwar il-politika industrijali għall-futur fil-ħin għal-laqgħa tal-Kunsill Ewropew tar-rebbiegħa 2018; jenħtieġ li din l-istrateġija tippreżenta objettivi strateġiċi għall-industrija fuq żmien medju u fit-tul u li dawn jiġu inklużi fil-qafas tal-programm ta' ħidma tal-Kummissjoni għall-2018; jenħtieġ li din tiġi akkumpanjata minn pjan ta' azzjoni li jinkludi miżuri konkreti, żviluppati b'konsultazzjoni mill-qrib mal-Istati Membri u l-partijiet ikkonċernati rilevanti; jenħtieġ li din tinkludi wkoll valutazzjoni tal-impatt tal-integrazzjoni tal-politika industrijali fl-inizjattivi strateġiċi tal-UE li ttieħdu sa mill-bidu tal-2015." [5] Dan jinkludi l-kontribut pożittiv tal-industrija lejn il-prodott domestiku gross tal-Unjoni. [6] Dan jinkludi, fost l-oħrajn, il-Pjan ta' Investiment, l-Unjoni tas-Swieq Kapitali, l-Ekonomija Ċirkolari, l-Unjoni tal-Enerġija, is-Suq Uniku Diġitali u l-Istrateġija tas-Suq Uniku inkluż l-Inizjattiva favur in-Negozji l-Ġodda u n-Negozji li qed jespandu, l-Inizjattiva dwar id-Diġitalizzazzjoni tal-Industrija Ewropea, il-kummerċ ibbażat fuq ir-regoli, l-Aġenda għall-Ħiliet u l-ħidma tal-Kummissjoni fuq ir-riċerka u l-innovazzjoni (inkluż il-pilastru industrijali fil-programm ta' qafas eżistenti), l-ispeċjalizzazzjoni intelliġenti u d-diplomazija ekonomika. [7] B'mod partikolari, relatati ma' investimenti fl-iżvilupp ta' kapaċitajiet ta' komputazzjoni ta' prestazzjoni għolja, il-mobbiltà konnessa u awtomatizzata u l-ħiliet diġitali. Ara l-paġna tal-laqgħa